賦南墅竹
作者：衛宗武
朝代：宋

paragraphs: 物得氣之清，鍾秀莫如竹。
是謂東南美，羣植可奴僕。
虛心而獨立，勁節不囘曲。
傍屋著數挺，能洗塵萬斛。
截之作鳳鳴，雌雄相配六。
殺以爲汗青，奚啻十年讀。
有體兼有用，迥異凡草木。
騷人互題品，國風嘗紀錄。
子有步仞丘，殆類篔簹谷。
老筠依雲根，錯出勝千陸。
矯虔相長雄，高下森立玉。
霏霏霧滴翠，灧灧浪翻綠。
蟠根龍蛇走，密葉鸞鳳蹙。
林飈振微響，環珮聲戛觸。
瑣碎流金輝，霽曉弄清旭。
熙陽發菁華，婀娜舞桂纛。
滋萌長雲仍，一一錦䙀束。
火輪行長空，炎歊暑方酷。
枕簟入幽深，灑若寒露沃。
秋月映嬋娟，清影夜相屬。
歲寒交勝友，南枝花倚伏。
四序景無涯，風月任追逐。
人謂小渭川，我忝共淇澳。
邀朋對此君，豈惜醉醽醁。
七賢迹已遠，遺響猶可續。
冰雪生襟袖，雲烟散毫牘。
祇欠與可儔，寫入鵝溪幅。